Naghali asin naglipat sinda Seita asin Setsuko sa sarong pig-abandonang sirungan nin bomba o bomb shelter. Nagpakawala sinda nin mga aninipot tanganing magpaliwanag sana sa saindang dinadagusan. Kan suminonod na aldaw, Nahahandal si Setsuko kan mahiling na nagadan an mga insekto. Ipiglubong niya an mga ini sa sarong lubungan, sabay hapot kun tano nagadan sinda asin an saiyang ina. Nin huli ta sa nauubusan na sinda nin pigtatagong bagas, nag-iikit si Seita sa mga paraoma asin pigkukuahan nin gamit an mga harong sa kasagsagan kan mga air raids, na kun sain duman siya nabugbog. Kan nagkahelang si Setsuko, pigdara ini ni Seita sa sarong parabulong, na an sabi saiya nagsasapo' siya nin malnutrisyon.